ประชาชนให้ความสนใจตรวจคัดกรองโควิด-19 โดยรถเก็บตัวอย่างชีวนิรภัยพระราชทานจำนวนมาก ที่ศูนย์ลานกีฬาชุมชนห้วยขวาง
บรรยากาศที่ศูนย์ลานกีฬาชุมชนห้วยขวาง ประชาชนต่างสวมหน้ากากอนามัยเดินทางมาตรวจคัดกรองโควิด-19 จำนวนมาก โดยเจ้าหน้าที่สถาบันป้องกันควบคุมโรคเขตเมือง กรมควบคุมโรค กระทรวงสาธารณสุข นำรถเก็บตัวอย่างชีวนิรภัยพระราชทานจำนวน 2 คัน และรถวิเคราะห์ผลด่วนพิเศษให้บริการตรวจคัดกรองผู้สัมผัสผู้ป่วยยืนยันโรคโควิด-19 คัดกรองกลุ่มเสี่ยง หรือประชาชนที่ไปในสถานที่เสี่ยง  ซึ่งรับตรวจจำนวน 1,000 คน ตั้งแต่เวลา 08.30 น. - 15.00 น. โดยแยกเป็นช่วงเช้า 500 คน  เริ่ม  SWAB เวลา 8.30 น.-12.00 น. ช่วงบ่ายตรวจอีกจำนวน 500 คนเริ่ม SWAB  เวลา 13.00 น.- 15.00 น. โดยให้ประชาชนเข้าแถว SCAN QR Code ลงทะเบียนกรอกข้อมูลประเมินความเสี่ยง จากนั้นรับโค้ดดำเนินการตามขั้นตอนและนั่งเว้นระยะห่างระหว่างบุคคลขณะรอการตรวจ SWAB  ท่ามกลางการดูแลและคอยให้คำแนะนำของเจ้าหน้าที่และหน่วยงานที่เกี่ยวข้องนอกจากนี้ ที่สถาบันป้องกันควบคุมโรคเขตเมือง (สปคม.) บางเขน ได้ให้บริการตรวจคัดกรองเช่นเดียวกัน โดยรับการตรวจจำนวน 1,200 คน คิวที่ 1-700  เริ่ม SWAB รอบเช้า เวลา 8.30 น.-12.00 น. คิวที่ 701-1,200 เริ่ม SWAB รอบบ่าย เวลา 13.00 น.- 15.00 น. ประชาชนสามารถติดตามข้อมูลข่าวสาร การเคลื่อนที่ของรถเก็บตัวอย่างชีวนิรภัยพระราชทานได้ทาง face book fan page สถาบันป้องกันควบคุมโรคเขตเมือง กรมควบคุมโรค กระทรวงสาธารณสุข